Ο κομήτης τις 30 Απριλίου 2014
Ο **209P/LINEAR** είναι περιοδικός κομήτης ο οποίος ανακαλύφθηκε το 2004 από την έρευνα για γεωπλήσιους αστεροειδείς LINEAR. Ο κομήτης προς το παρόν παράγει μικρές ποσότητες σκόνης και μάλλον μεταπίπτει σε ανενεργή κατάσταση.

Ο κομήτης βρέθηκε σε εικόνες οι οποίες τραβήχτηκαν τις 3 Φεβρουαρίου 2004 με ανακλαστικό τηλεσκόπιο ενός μέτρου. Ο κομήτης αρχικά θεωρήθηκε ότι ήταν αστεροειδής και έλαβε τον προσωρινό προσδιορισμό *2004 CB* μέχρι που ο Ρόμπερτ ΜακΝότ ανακάλυψε σε φωτογραφίες που τράβηξε τις 30,8 Μαρτίου του 2004 ότι παρουσίαζε ουρά μήκους 1,1 λεπτού της μοίρας. Η παρουσία της ουράς στη συνέχεια επιβεβαιώθηκε από τον Μ. Κόσερ. Ο κομήτης στο πέρασμα του 2004 είχε φαινόμενο μέγεθος περίπου 17. Με βάση τις θέσεις που παρατηρήθηκε ο κομήτης σε αυτό το πέρασμα υπολογίστηκε ότι το επόμενο περιήλιό του θα λάμβανε χώρα τις 15.83 Απριλίου 2009 (που αντιστοιχεί σε περίοδο περιφοράς 5,03 ετών), πρόβλεψη η οποία απείχε από την πραγματικότητα λίγες ώρες. Ο κομήτης στο πέρασμα του 2009 είχε φαινόμενο μέγεθος 19-20.

Στο πέρασμα του 2014, ο κομήτης πέρασε από το περιήλιό του στις 6 Μαΐου 2014 και σε απόσταση 0,0554 AM (8.290.000 χιλιόμετρα) από τη Γη στις 29 Μαΐου 2014 και είναι το ένατο (μέχρι στιγμής) γνωστό εγγύτερο πέρασμα κομήτη από τη Γη. Ο κομήτης αναμένεται να φτάσει φαινόμενο μέγεθος περίπου 11. Σε αυτό το πέρασμα, ο κομήτης παρατηρήθηκε από το Ραδιοτηλεσκόπιο του Αρεσίμπο από τις 23 έως τις 27 Μαΐου και βρήκε ότι ο πυρήνας του ήταν επιμήκης, με διαστάσεις 3 επί 2,4 χιλιόμετρα και παρουσίαζε διάφορα χαρακτηριστικά, πιθανόν ράχες και γκρεμούς. Πρόκειται για την πιο λεπτομερή απεικόνιση κομήτη με ραδιοκύματα που έχει πραγματοποιηθεί μέχρι σήμερα.

Προκαταρκτικά αποτελέσματα από έρευνα του Έσκο Λουτίνες και Πέτερ Τζένισκενς, τα οποία στη συνέχεια επιβεβαιώθηκαν από άλλες έρευνες, προέβλεπαν ότι ο 209P/LINEAR μπορεί να προκαλέσει μεγάλη βροχή μετεώρων με ακτινοβόλο σημείο στον αστερισμό της Καμηλοπάρδαλης τη νύχτα της 23ης/24ης Μαΐου 2014. Οι προβλέψεις έκαναν λόγο για περίπου 100 με 400 μετέωρα την ώρα, ή ακόμη περισσότερα. Η μέγιστη δραστηριότητα αναμενόταν να λάβει χώρα στις 24 Μαΐου 2014, 7:40 UT (10:40 ώρα Ελλάδας). Τελικά ο ρυθμός τους κυμάνθηκε σε 5-20 μετέωρα την ώρα.

Παραπομπές
----------

1. ↑  Quanzhi Ye, Paul A. Wiegert (Νοέμβριος 2013) Will Comet 209P/LINEAR Generate the Next Meteor Storm?
2. ↑  «IAUC 8314: P/2004 CB; 2004ba, 2004bb». IAU Central Bureau for Astronomical Telegrams. 31 Μαρτίου 2004. Ανακτήθηκε στις 3 Οκτωβρίου 2012.
3. ↑  Gary W. Kronk. «209P/LINEAR». *Cometography*. Αρχειοθετήθηκε από το πρωτότυπο στις 3 Μαΐου 2014. Ανακτήθηκε στις 3 Μαΐου 2014.
4. ↑  Bob King (20 Μαΐου 2014). «How to See 209P/LINEAR, the Comet Brewing Up Saturday’s Surprise Meteor Shower». universetoday.com. .
5. ↑  «Arecibo Observatory Sees Comet 209P/LINEAR». Universities Space Research Association (USRA). 29 Μαΐου 2014. Αρχειοθετήθηκε από το πρωτότυπο στις 29 Μαΐου 2014. Ανακτήθηκε στις 29 Μαΐου 2014.
6. ↑  Nancy Atkinson (30 Μαΐου 2014). «New Arecibo Radar Images Show Comet Responsible for Camelopardalids is an Icy, Cratered Mini World». universetoday.com. .
7. ↑  «The next big meteor shower». IMCCE. Αρχειοθετήθηκε από το πρωτότυπο στις 6 Οκτωβρίου 2012. Ανακτήθηκε στις 3 Οκτωβρίου 2012.
8. ↑  «Camelopardalids meteor shower a bust, but not a surprise». *The Washington Post*. 10:07 AM, 2014 May 24.. Ανακτήθηκε στις 24 May 2014.
9. ↑  «Camelopardalids 2014: First Results». International Meteor Organization. Αρχειοθετήθηκε από το πρωτότυπο στις 25 Μαΐου 2014. Ανακτήθηκε στις 25 Μαΐου 2014.